DA Den Europæiske Unions Tidende CE 78/535

(2004/C 78 E/0557)

SKRIFTLIG FORESPØRGSEL E-3384/03

af Gianfranco Dell'Alba (NI), Emma Bonino (NI), Marco Cappato (NI), Benedetto Della Vedova (NI), Olivier Dupuis (NI), Marco Pannella (NI) og Maurizio Turco (NI) til Kommissionen

(17. november 2003)

Om: Korridor 5

Den såkaldte »transpadana«-forbindelse — den italienske del af korridor 5 nord for floden Po — som efter planen skulle forbinde Lissabon med Kiev og sikre optimale transportforbindelser mellem Øst og Vest i den sydlige del af Europa, ville have stor betydning for den europæiske økonomi og for økonomien i Regionen Friuli-Venezia Giulia.

Knudepunktet Triste ville have særlig stor betydning for forbindelserne med de central- og østeuropæiske lande som et ideelt transitpunkt for jernbane- og landevejsforbindelserne mellem Øst og Vest syd for Alperne.

Selv om strækningen Venezia-Triste-Capodistria-Ljubljana-Budapest figurerer blandt de transeuropæiske projekter, som Kommissionen oprindeligt foreslog, skulle den ganske uventet være blevet udelukket i forbindelse med opstillingen af den korte liste over projekter, der skal iværksættes hurtigt, hvilket risikerer at bringe en snarlig iværksættelse af projektet i fare.

Vil Kommissionen så hurtigt som overhovedet muligt redegøre for de årsager, der skulle ligge til grund for dette tilbageskridt, og oplyse, om det betyder, at den har revideret sin opfattelse?

Svar afgivet på Kommissionens vegne af Loyola de Palacio

(12. januar 2004)

Kommissionen vedtog den 1. oktober 2003 et forslag om ændring af retningslinjerne for udvikling af det transeuropæiske transportnet (TEN-T) (1). Dette forslag omfatter en liste over prioriterede projekter af »europæisk interesse«, herunder projekt nr. 6 (højhastighedstogforbindelse/kombineret transport) Lyon-Torino-Milano-Venedig-Trieste-Ljubljana-Budapest (bilag III til beslutningsforslaget). Dette viser, hvor stor vægt Kommissionen lægger på dette projekt, som er af afgørende betydning for en forbedring af forbindelserne mellem den centrale del af EU og de nye medlemsstater.

De oplysninger, som medlemsstaterne har fremsendt om dette projekt, der indgår i bilag III, viser, at anlægsarbejderne på størstedelen af denne strækning først vil blive påbegyndt i 2010-2015, hvilket er et godt stykke uden for rammerne af de kriterier, der blev fastlagt for vækstinitiativet, ifølge hvilket projekterne skulle begynde inden 2006. Derfor var det ikke muligt at lade hele projektet indgå i programmet over projekter, der skal gennemføres hurtigt. Imidlertid indgår to strækninger, der passer ind i disse rammer: den internationale strækning St. Jean de Maurienne — Bussoleno (Mont Cenis-tunnellen mellem Frankrig og Italien), hvor det forberedende arbejde allerede er i gang, og strækningen mellem Ljubljana og Budapest, hvor anlægsarbejderne skal begynde inden 2005.

Hvis det viser sig, at andre strækninger opfylder de samme kriterier, kan programmet udvides efter den procedure, der blev fulgt ved fastlæggelsen af programmet.

Kommissionen vil understrege, at vækstinitiativet under ingen omstændigheder svækker Kommissionens forslag af 1. oktober 2003, som vil blive vedtaget af Europa-Parlamentet og Rådets efter fælles beslutningsprocedure.

(1) KOM(2003) 564 endelig udg.